Suomen läänit
Läänit Ruotsin vallan aikana 1634–1809

Suomen, kuten myös Ruotsin läänijako sai alkunsa vuonna 1634, jolloin keskiaikaiset linnaläänit korvattiin maaherran johtamilla lääneillä. Viisi alkuperäistä lääniä olivat
Turun ja Porin lääni (alk. Turun lääni)
Uudenmaan ja Hämeen lääni
Pohjanmaan lääni
Viipurin ja Savonlinnan lääni (alk. Karjalan lääni)
Käkisalmen lääni.
Käkisalmen lääni oli Venäjältä vuonna 1617 Stolbovan rauhassa saatu ns. voittomaa, joka oli hyvin erilaisessa asemassa kuin Suomen muut läänit. Lapin historiallinen maakunta ja Tornionlaakson itäpuoli kuuluivat Ruotsin vallan aikana ensin Västernorrlandin lääniin (1634–1638) ja sitten Västerbottenin lääniin (1638–1809).
Läänijako ei aluksi ollut täysin vakiintunut. Kenraalikuvernööri Pietari Brahe katsoi että Suomen läänit olivat liian laajoja ja halusi jakaa ne pienemmiksi yksiköiksi. Vuosien 1640 ja 1650 välillä kaikki läänit Käkisalmen lääniä lukuun ottamatta jaettiinkin eri pituisiksi ajoiksi kahtia. Lähinnä kustannussyistä kokeilu jäi väliaikaiseksi. Päinvastaisena toimena yritettiin Pohjanmaan läänin ja Västerbottenin lääniin yhdistämistä saman maaherran alaisuuteen vuosina 1654–1668 ja 1669–1674. Tämäkään kokeilu ei osoittautunut tyydyttäväksi, ja alkuperäinen läänijako palautettiin.
Itä-Suomen läänijako muuttui 1700-luvulla merkittävästi alueluovutusten vuoksi. Vuonna 1721 Uudenkaupungin rauhassa suuri osa Viipurin ja Savonlinnan läänistä ja Käkisalmen läänistä joutui Venäjälle, minkä jälkeen niiden jäljelle jääneistä osista muodostettiin Savonlinnan ja Kymenkartanon lääni. Osa siitäkin joutui Venäjälle Turun rauhassa vuonna 1743 ja jäännöksestä muodostettiin vuonna 1747 Kymenkartanon ja Savon lääni. Venäjälle luovutetut alueet (ns. Vanha Suomi) muodostivat ensin osan Pietarin kuvernementtia (1721–1744) ja sitten erillisen Viipurin kuvernementin (1744–1812).
Vuonna 1775 kuningas Kustaa III uudisti Suomen läänijakoa perusteellisesti. Pohjanmaan lääni jaettiin Vaasan ja Oulun lääneiksi ja Kymenkartanon ja Savon lääni jaettiin Kymenkartanon lääniksi ja Savon ja Karjalan lääniksi. Samalla Keski-Suomi siirrettiin Uudenmaan ja Hämeen läänistä Vaasan lääniin ja suuri osa Ylä-Satakuntaa siirrettiin Turun ja Porin läänistä Uudenmaan ja Hämeen lääniin. Oulun lääniin liitettiin Kuusamon suurpitäjä (myöhemmät Kuusamon, Sallan ja Posion kunnat), joka siihen asti oli kuulunut Västerbottenin läänistä hallinnoituun Kemin Lappiin
Nimitystä ”Kymenkartanon lääni” on kirjallisuudessa käytetty suurpiirteisesti myös Savonlinnan ja Kymenkartanon läänistä (1721–1747) ja Kymenkartanon ja Savon läänistä (1747–1775), vaikka nimitys varsinaisesti kuuluu vain 1775 perustetulle Kymenkartanon läänille. Lisäksi jo ennen varsinaisen läänijaon perustamista oli vuosina 1556–1634 olemassa Kymenkartanon läänin voutikunta.
| 0 | 1 | 2 | 3 | 4 | 5 |
| --- | --- | --- | --- | --- | --- |
| Kartta A Läänit 1634–1640 1. Turun lääni 2. Uudenmaan ja Hämeen lääni 3. Pohjanmaan lääni 4. Karjalan lääni 5. Käkisalmen lääni     | Kartta B Läänit 1640–1641 1. Turun lääni 2. Uudenmaan lääni 3. Pohjanmaan lääni 4. Karjalan lääni 5. Käkisalmen lääni 6. Hämeen lääni     | Kartta C Läänit 1641–1642 1. Turun lääni 2. Uudenmaan lääni 3. Pohjanmaan lääni 4. Viipurin lääni 5. Käkisalmen lääni 6. Hämeen lääni 7. Savonlinnan lääni 8. Porin lääni   | Kartta D Läänit 1642–1646 1. Turun lääni 2. Uudenmaan lääni 3. Oulun lääni 4. Viipurin lääni 5. Käkisalmen lääni 6. Hämeen lääni 7. Savonlinnan lääni 8. Porin lääni 9. Vaasan lääni  | Kartta E Läänit 1647–1648 1. Turun ja Porin lääni 2. Uudenmaan lääni 3. Oulun lääni 4. Viipurin lääni 5. Käkisalmen lääni 6. Hämeen lääni 7. Savonlinnan lääni 8. Vaasan lääni   | Kartta F Läänit 1648–1650 1. Turun ja Porin lääni 2. Uudenmaan ja Hämeen lääni 3. Pohjanmaan lääni 4. Viipurin lääni 5. Käkisalmen lääni 6. Savonlinnan lääni    |
| Kartta G Läänit 1650–1721 1. Turun ja Porin lääni 2. Uudenmaan ja Hämeen lääni 3. Pohjanmaan lääni (alue kuului Västerbottenin ja Pohjanmaan lääniin 1654–1668 ja 1669–1674) 4. Viipurin ja Savonlinnan lääni 5. Käkisalmen lääni | Kartta H Läänit 1721–1743 1. Turun ja Porin lääni 2. Uudenmaan ja Hämeen lääni 3. Pohjanmaan lääni 4. Savonlinnan ja Kymenkartanon lääni    | Kartta I Läänit 1743–1747 1. Turun ja Porin lääni 2. Uudenmaan ja Hämeen lääni 3. Pohjanmaan lääni 4. Savonlinnan ja Kymenkartanon lääni    | Kartta J Läänit 1747–1775 1. Turun ja Porin lääni 2. Uudenmaan ja Hämeen lääni 3. Pohjanmaan lääni 4. Kymenkartanon ja Savon lääni    | Kartta K Läänit 1775–1809 1. Turun ja Porin lääni 2. Uudenmaan ja Hämeen lääni 3. Oulun lääni 4. Kymenkartanon lääni 5. Vaasan lääni 6. Savon ja Karjalan lääni   |  |